**A szabadtéri tűz gyújtásának szabályai**

A szabadtéri tüzek szempontjából a tavasz a legveszélyesebb időszak, hiszen a jó időben egyre többen választanak szabadtéri programokat vagy kezdik meg a kerti munkálatokat. A veszélyt egyrészről a száraz aljnövényzet és avar jelenti, amelyben könnyen és gyorsan terjed a tűz. Kockázatot jelenthet a gondatlanság is, a szabadban keletkezett tüzek 99 százalékát emberek okozzák.

A károk akkor előzhetőek meg a legkönnyebben, ha tisztában vagyunk a biztonságos szabadtéri tűzgyújtás és a tűzmegelőzés alapvető szabályaival:

* Általában tilos szabadtéren égetni, kivéve ott, ahol azt jogszabállyal, külön meghatározott esetekben és feltételekkel megengedik;
* Belterületen csak abban az esetben lehet növényi hulladékot égetni, ha azt önkormányzati rendelet megengedi;
* Mórahalom belterületén az égetés engedélyezett időszaka: hétfői napokon 08:00 - 18:00 között;
* Az égetés további feltételei: erdő, természetvédelmi terület, a Szent Erzsébet Mórahalmi Gyógyfürdő körül 200 m-es védőtávolságot kell tartani, valamint az égetés 30 percig tarthat;
* Előzetesen engedélyeztetni kell a tűzvédelmi hatósággal a külterületen lévő, lábon álló növényzet, tarló, illetve a növénytermesztéssel összefüggésben keletkezett hulladék szabadtéri égetését;
* Továbbra is megengedett a kerti grillezés és a tűzön történő sütés-főzés a tűz állandó felügyelete mellett;
* Tűzgyújtási tilalom esetén az érintett területen akkor sem megengedett a tűzgyújtás, ha azt egyébként más jogszabály megengedi;
* A szabadtéri tűzgyújtás feltételeit az Országos Tűzvédelmi Szabályzat tartalmazza (184-185. §, 187. §, 221-230. §);
* Jogszabálytól eltérő vagy hatósági engedély hiányában végzett tűzgyújtási tevékenység tűzvédelmi bírságot von maga után!

Amennyiben a tűzgyújtás a jogszabályok alapján megengedett a következő alapvető szabályokat tartsuk be:

* A szabadban meggyújtott tüzet soha ne hagyjuk felügyelet nélkül.
* Minden esetben gondoskodjunk megfelelő mennyiségű oltóanyagról. (homok, oltóvíz)
* Mindig legyen nálunk a tűz oltására alkalmas kézi szerszám.
* Csak akkora tüzet gyújtsunk, amekkorát folyamatosan felügyeletünk alatt tudunk tartani.
* Tájékozódjunk a várható időjárásról, mert a szél kedvez a tűz gyors továbbterjedésének.

**Tűzvédelmi bírság**

Ha valaki a kertjében úgy éget zöldhulladékot, hogy azt nem engedélyezi önkormányzati rendelet, vagy nem a rendeletben meghatározott időben végzi, az **20 ezer** forinttól **60 ezer** forintig terjedő bírságra számíthat.

Aki engedély nélkül éget külterületen, az **50 ezer** forinttól **fél millió** forintig terjedő bírságra számíthat.

Ha az égetés során akkora tűz keletkezik, ami miatt a tűzoltóknak be kell avatkoznia, **20 ezer** forinttól **3 millió** forintig is terjedhet a bírság.